遊秀峰寺
作者：胡珵
朝代：宋

paragraphs: 攝身下蓬萊，放浪雲水迹。
非無簡書畏，心賞寄泉石。
亭亭雲間塔，勝地聞自昔。
梯空上青冥，如鳥著兩翼。
化城出天半，寶甃坦如席。
環山劃中斷，裂地開震澤。
峨峨東西峰，觀闕倚空碧。
千尋採香遥，劍卧漣漪直。
當年館娃宮，六月避暑夕。
琴臺延薰風，萬女曳阿錫。
牛耳爭齊盟，烏喙已荐食。
百家甬東村，託足歸無宅。
焉知陵谷變，大厦響千舄。
矧茲風塵際，樓殿踴山脊。
安隱大火中，顯允像教力。
興予浩劫嘆，萬法本空寂。